**Tekijänoikeuskirjetyöryhmä 5.6.2017 klo 11-13, Väinämöinen**

**Paikalla:**

Markus Nordenstreng, Tero Koistinen, Jaana Pihkala, Hertta Hartikainen, Ahto Apajalahti

Tommi Haaja, Jussi Mäkinen, Tiina Tirkkonen, Joni Hatanmaa

Poissa: Erika Leinonen, Marcus Wiklund ja Pentti Viljakainen

**Työryhmän tarkoitus, toimintatavat ja tilannekatsaus**

Pj Anna Vuopala avasi kokouksen ja totesi, että työryhmä on asetettu 3.5.2017 ja sen tehtäviin kuuluu kirjevalvontaan liittyvien käytäntöjen selvittäminen ja hyvien käytäntöjen luominen erityisesti kirjeiden vastaanottajien näkökulmasta. Ministeriö on ottanut asian tarkempaan seurantaan vuoden alusta lähtien, koska asiasta on keskusteltu runsaasti mediassa. Ministeriöön ja muihinkin viranomaisiin on tullut runsaasti yhteydenottoja kansalaisilta. Tämän vuoksi edellinen kulttuuriministeri Sanni Grahn-Laasonen asetti työryhmän hyvien käytäntöjen muodostamiseksi TekL 60 a §:n mukaiselle prosessille sekä arvioimaan verkkovalvonnan kehitystä sen varalta, olisiko lainsäädäntöä joltain osin tarkastettava.

Sovittiin, että työryhmän sihteerinä toimii vuorotellen kutakin toimijakenttää (oikeudenhaltijat, kirjeitä lähettävät, teleoperaattorit) edustavien joukosta valittu jäsen. Elokuussa keskustellaan siitä, minkälaiset muistiot kokouksista tehdään ja mitä kerrotaan työryhmän työstä ulkopuolelle. Työryhmän työ on keskeneräisenä luottamuksellista eivätkä jäsenet tai pysyvät asiantuntijat luovuta asiakirjoja ulkopuolelle. Muilta osin viranomaiset toimivat viranomaisten toiminnan julkisuudesta annetun lain mukaisesti. Tarkoitus on, että tekijänoikeuskirjetyöryhmän työstä annetaan tietoa asiasta kiinnostuneille verkkosivujen kautta.

**Jäsenten esittely ja lähestymistapa kysymyksiin**

Työryhmän jäsenet esittivät ennakkoon pyydetyt tiedot tekijänoikeusvalvontaan liittyvästä politiikasta, TekL 60 a §:n mukaisen prosessin käyttämisestä ja siihen liittyvistä käytännöistä ja käyttöajasta, alustavat ajatukset lainsäädännön toimivuudesta ja hyvistä käytännöistä. Pj kiitti kaikkia jotka olivat toimittaneet kommentteja ja näkökohtia työryhmän taustaksi. Kilpailu- ja kuluttajaviraston edustaja esitti alustavat huomionsa työryhmän työhön liittyen. Pj pyysi, että seuraavaa kokousta varten erityisesti kirjevalvontaa harjoittavia tahoja pyydetään toimittamaan kirjallinen selvitys nykykäytännöistään, erityisesti ennakkoon lähetettyjen kysymysten osalta.

**Aikataulun läpikäynti**

Alustava aikataulu on toimitettu jäsenille ja pysyville asiantuntijoille, joita pyydetään merkitsemään tilaisuudet kalenteriin. Muutoksiin ei ole juuri mahdollisuuksia, jonka vuoksi on priorisoitava asian käsittelyn kannalta tärkeimpien tahojen läsnäolo. Työryhmä kuulee tietosuojavaltuutetun toimistoa sekä oikeusministeriötä ml. kaikki muut tarpeelliset tahot. Jäsen saa lähettää sijaisen, mikäli ei itse pysty osallistumaan kokoukseen. Mikäli jäsen lähettää sijaisen, tulisi se ilmoittaa etukäteen Ritva Kankkuselle. Mahdolliset kuulemiset tai muut lisäkokoukset sovitaan erikseen. Työryhmä kuulee viranomaisia ja muutenkin tarvittaessa niitä tahoja, jotka katsotaan tarpeelliseksi.

**Muut asiat**

Seuraavassa kokouksessa jatketaan jäsenten näkökulmien esittelyä.

\*\*\*